**PReMA เข้าเยี่ยม อย. เพื่อผลักดันการเสริมสร้างระบบนิเวศของอุตสาหกรรมยา การวิจัยและพัฒนายา รวมทั้งสร้างความเข้มแข็งการกำกับดูแล**

 สมาคมผู้วิจัยและผลิตเภสัชภัณฑ์ (PReMA) ได้เข้าเยี่ยมอย. เพื่อแนะนำผู้บริหารและทีม พร้อมทั้งหารือนโยบายเพื่อร่วมผลักดันการเสริมสร้างระบบนิเวศของอุตสาหกรรมยา การวิจัยและพัฒนายา รวมทั้งสร้างความเข้มแข็งการกำกับดูแล เพื่อส่งเสริมให้ผู้ป่วยเข้าถึงยาได้อย่างรวดเร็ว

 **วันที่ 24 มกราคม 2568** **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** ให้การต้อนรับ Mr. Harald Sprenger ประธานเจ้าหน้าที่บริหารสมาคมผู้วิจัยและผลิตเภสัชภัณฑ์ (PReMA) และผู้แทนจากสมาคมผู้วิจัยและผลิตเภสัชภัณฑ์ ในโอกาสที่ Mr. Harald Sprenger เข้ารับตำแหน่งใหม่ และร่วมหารือถึงความร่วมมือระหว่างสองหน่วยงาน ณ ห้องประชุมหลวงวิเชียรแพทยาคม สำนักงานคณะกรรมการอาหารและยา

 นายแพทย์สุรโชค ต่างวิวัฒน์ เปิดเผยว่า นับเป็นโอกาสอันดีที่สำนักงานคณะกรรมการอาหารและยา (อย.) และสมาคมผู้วิจัยและผลิตเภสัชภัณฑ์ ได้ร่วมแลกเปลี่ยนข้อมูลทั้งในประเด็นด้านข้อมูลวิชาการ การพัฒนาศักยภาพบุคลากร และการเสริมสร้างความเข้มแข็งของระบบนิเวศอุตสาหกรรมยา โดยเฉพาะการส่งเสริมวิจัยทางคลินิกซึ่งเป็นฐานความรู้ของการพัฒนายา เพื่อมุ่งสู่การเป็นศูนย์กลางการวิจัยทางคลินิกประเทศไทย โดยยังคงคำนึงถึงความปลอดภัยและเกิดประโยชน์สูงสุดแก่ผู้ป่วยในประเทศ รวมทั้งมีระบบกำกับดูแลยาที่เป็นมาตรฐานและที่ยอมรับในระดับสากล โดยทางผู้แทน PReMA ได้นำเสนอแนวทางในการดำเนินงาน และขอคำแนะนำต่อประเด็นดังกล่าว ทั้งนี้ การเสริมสร้างความร่วมมือระหว่างสองหน่วยงานช่วยส่งเสริมให้เกิดการเข้าถึงผลิตภัณฑ์สุขภาพของประชาชนอย่างยั่งยืน และการพัฒนานโยบายที่เหมาะสมกับบริบทของประเทศและก่อให้เกิดประโยชน์สูงสุดทางด้านสุขภาพของประชาชนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 25 มกราคม 2568 ข่าวแจก 92 / ปีงบประมาณ พ.ศ. 2568**